Wes-Transvaal: Militêre brandpunt van die Anglo-Boereoorlog, 1899-1902 – Kraal Uitgewers
Wes-Transvaal: Militêre brandpunt van die Anglo-Boereoorlog, deur Pieter de Jager, is die sewende en laaste boek in Kraal Uitgewers se Die erwe van ons vaad're-reeks (onder redaksie van A.W.G. Raath). Dit bied 'n omvattende weergawe van prominente én minder bekende veldslae en skermutselings wat in die Wes-Transvaal afgespeel het sowel as persoonlike ervarings van dié gebied se krygers. Die ZAR se westelike Boeremag het krygers van Pretoria-Wes, Johannesburg-Wes, Krugersdorp en Rustenburg in die oostelike streek tot by Lichtenburg, Wolmaransstad en Bloemhof in die verre weste ingesluit, terwyl die Noord-Kaapse, Griekwaland-Wes- en Stellaland-Rebelle hulle ook hier by die oorlog aangesluit het.
Aandag alle versamelaars van die Erwe van ons vaad're-reeks.
Onthou om jou unieke versamelaarsnommer by jou bestelling te voeg.
ISBN: 978-0-9947159-2-0 Kategorieë: Andries Raath, Anglo-Boereoorlog, Boeke, Die erwe van ons vaad're, Geskiedenis, Kraal Uitgewers, Oorlogsgeskiedenis, Pieter de Jager, Reekse Tags: ABO, Anglo-Boereoorlog, Boereoorlog, Danie Theron, De la Rey, Erwe reeks, geskiedenis, Jan Celliers, Jan Kemp, Kimberley, Kraaipan, krygsgeskiedenis, Mafeking, Magersfontein, Modderrivier, Ou Hartjie de Villiers, Paardeberg, Pieter de Jager, Raath, Stellaland-Rebelle, Swart Sarel du Toit, Wes-Transvaal
Deur De Jager se werk word die leser so te sê 'n ooggetuie van die veldslae van 1899 en 1900, onder meer by Modderrivier, Magersfontein en Paardeberg, en word later meegesleur deur die vindingryke guerrillaoorlogvoering wat die res van die oorlog gekenmerk het. Die beleërings van Mafeking en Kimberley, die dood van Danie Theron, die rol van hensoppers en joiners, opspraakwekkende teregstellings, planne vir die inval in die Kaapkolonie en die uiteindelike vredesonderhandelinge van 1902 is enkele van die sake wat in diepte in Wes-Transvaal: Militêre brandpunt van die Anglo-Boereoorlog ondersoek word.
Legendariese Boereleiers soos die sogenaamde Leeu van die Wes-Transvaal, generaal Koos de la Rey, generaals Jan Kemp, J.G. (Jan) Celliers, S.F. (Swart Sarel) du Toit en P.J. (Ou Hartjie) de Villiers, sowel as talle ander minder bekende persoonlikhede se betrokkenheid by die oorlog word deur De Jager op 'n verfrissende wyse aangebied.
Wes-Transvaal: Militêre brandpunt van die Anglo-Boereoorlog bevat meer as 120 keurig geredigeerde foto's (waarvan sommige nog nooit voorheen gepubliseer is nie) en sluit waardevolle nuwe besonderhede oor die oorlog in wat uit talle ongepubliseerde manuskripte en klankopnames opgediep is.
Pieter Jacobus de Jager is in 1937 op die plaas Driekuil, in die Ottosdal-distrik gebore. Ná sy skoolloopbaan behaal hy 'n graad in staatsleer en geskiedenis aan Potchefstroom Universiteit (die huidige Noordwes Universiteit). Hoewel hy tot 2009 voltyds op die familieplaas geboer het, het sy passie vir die Wes-Transvaalse geskiedenis steeds sentraal gestaan en het daar reeds vyf publikasies oor Ottosdal en Wes-Transvaal in die algemeen oor die afgelope aantal jare uit sy pen verskyn. Die bekendste hiervan is sy boek Die Korannafonteiners: Stories oor Ottosdal en sy mense wat in 2008 by Protea Boekhuis gepubliseer is. Wes-Transvaal: Militêre brandpunt van die Anglo-Boereoorlog, 1899-1902 is die resultaat van meer as 30 jaar se navorsing en vorm die hoogtepunt van De Jager se historiese skryfwerk.